Covid19 Prevention: ಮಾಸ್ಕ್ ಧರಿಸಿ ಜೀವ ಉಳಿಸಿ ಕೊರೋನಾ ಜಾಗೃತಿ ಸಾರಲು ವಿಶೇಷ ಡೂಡಲ್ ನಿರ್ಮಿಸಿದ ಗೂಗಲ್ Covid19 Prevention, Google Doodle: ಜಗತ್ತಿನಾದ್ಯಂತ ಮಹಾಮಾರಿ ಕೊರೋನಾ ತಾಂಡವವಾಡುತ್ತಿದೆ. ಆಯಾ ದೇಶಗಳ ಸರ್ಕಾರಗಳು ಕೊರೋನಾವನ್ನು ದೂರ ಅಟ್ಟುವಲ್ಲಿ ಶ್ರಮಿಸುತ್ತಿದೆ. ಸಾರ್ವಜನಿಕರಲ್ಲಿ ಮುಂಜಾಗೃತ ಕ್ರಮವನ್ನು ಅನುಸರಿಸಲು ಹೇಳಿ ಕೊರೋನಾವನ್ನು ಹಿಮ್ಮೆಟ್ಟುವ ಪ್ರಯತ್ನ ಮಾಡುತ್ತಿದೆ. ಇದೀಗ ಗೂಗಲ್ ತನ್ನ ಸರ್ಚ್ ಇಂಜಿನ್ನಲ್ಲಿ ಕೊರೋನಾ ಸೋಂಕಿನ ಕುರಿತಾಗಿ ಜಾಗೃತಿ ಮೂಡಿಸುವ ವಿಶೇಷ ಡೂಡಲ್ ಅನ್ನು ವಿನ್ಯಾಸ ಮಾಡಿದೆ. ಕೊರೋನಾ ಕಾಲಘಟ್ಟದಲ್ಲಿ ಎಲ್ಲರೂ ಮಾಸ್ಕ್, ಸ್ಯಾನಿಟೈಸರ್ ಅನ್ನು ಕಡ್ಡಾಯವಾಗಿ ಬಳಸುತ್ತಿದ್ದಾರೆ. ಸೋಂಕು ಹರಡದಂತೆ ಮುನ್ನೆಚ್ಚರಿಕೆ ಕ್ರಮ ಕೈಗೊಳ್ಳುತ್ತಿದ್ದಾರೆ. ಅದರಂತೆ ಗೂಗಲ್ ಕೂಡ ಮಾಸ್ಕ್ ಧರಿಸಿ ಜೀವ ಉಳಿಸಿ ಎಂಬ ವಿಶೇಷ ಟ್ಯಾಗ್ಲೈನ್ನಲ್ಲಿ ಡೂಡಲ್ ಅನ್ನು ವಿನ್ಯಾಸಗೊಳಿಸಿದೆ. ಅದರ ಮೂಲಕ ಕೊರೋನಾ ಜಾಗೃತಿಯನ್ನು ಮೂಡಿಸಿದೆ. ಗೂಗಲ್ 5 ಅಕ್ಷರಗಳಿಗೆ ಮಾಸ್ಕ್ ಧರಿಸಿ ವಿನ್ಯಾಸ ಮಾಡಿದೆ. ಜೊತೆಗೆ ಒಂದೊಂದು ಅಕ್ಷರವನ್ನು ದೂರ ದೂರ ಇರಿಸಿ ಮೂರು ಅಡಿ ಅಂತರವನ್ನು ಕಾಯ್ದುಕೊಳ್ಳಿ ಎಂಬ ಸಂದೇಶವನ್ನು ಸಾರಿದೆ. ಕೊರೋನಾ ಪ್ರಾರಂಭವಾಗಿನಿಂದ ಗೂಗಲ್ ಹಲವು ಮುಂಜಾಗೃತ ಕ್ರಮಗಳನ್ನು ಜನರಲ್ಲಿ ಮೂಡಿಸಲು ವಿಶೇಷ ಡೂಡಲ್ಗಳ ರಚನೆ ಮಾಡಿ ಪ್ರಕಟಿಸಿತ್ತು. ಇತ್ತೀಚೆಗೆ ಸ್ಟೇ ಆಯಂಡ್ ಪ್ಲೇ ಅಟ್ ಹೋಮ್ ಎಂಬ ಟ್ಯಾಗ್ಲೈನ್ ಅಡಿಯಲ್ಲಿ ಕೋಡಿಂಗ್ ಗೇಮ್ ಅನ್ನು ಪರಿಚಯಿಸಿತ್ತು. ಅದರಂತೆ ಕೊರೋನಾ ವಿರುದ್ಧ ಹಗಲು ರಾತ್ರಿ ದುಡಿಯುತ್ತಿರುವ ವೈದ್ಯರು, ನರ್ಸ್, ಪೊಲೀಸರಿಗೆ ಧನ್ಯವಾದ ಸಮರ್ಪಿಸಲು ವಿಶೇಷ ಡೂಡಲ್ ವಿನ್ಯಾಸ ಮಾಡಿತ್ತು. ಇದೀಗ ಕೊರೋನಾ ಜಾಗೃತಿ ಮೂಡಿಸಲು ಮಾಸ್ಕ್ ಧರಿಸಿ ಜೀವ ಉಳಿಸಿ ಎಂಬ ಸಂದೇಶ ಸಾರುತ್ತಿದೆ.